arnastofnun/IGC-2024 huggingface dataset:
Nató á erfitt með spunakarla

Nató gamli hefur ýmsa reynslu af spunakörlum. Eitthvað bjátar á þar núna, því að fenginn hefur verið spunakarl frá Kók til bjargar, Michael Stopford. Frægasti spunakarlinn var Jamie Shea, er laug fyrir Nató í Kosovo-stríðinu. Alþjóðasamband ristjóra gaf út heila bók, þar sem Shea var í aðalhlutverki. Bókin hét “The Kosovo news & propaganda war”. Samkvæmt henni sagði Shea aldrei satt orð. Hann rægði þá blaðamenn, sem sögðu satt frá stríðinu. Shea þessi er brezkur og nýtur nú hvíldar á elliheimili Nató gamla í Bruxelles. Vonandi verður ekki skrifuð sérstök bók um kók-spunakarlinn Stopford.
Naflinn er á Seltjarnarnesi

Þótt ég loki vefnum fyrir athugasemdum, hindra ég ekki tölvupóst til mín. Margir senda mér línu, sumir orð í eyra, sem er ágætt, enda eru þeir allir nafngreindir. Engin pólitísk skrif mín hafa valdið eins miklu hugarangri og klausa um veitingahúsið Tilveruna í Hafnarfirði. Ég lofaði það í hástert. Sagði eina galla þess vera, hversu afskekkt það væri suður í Hafnarfirði. Menn hafa tekið það óstinnt upp. Allt frá því að bjóða mér í skoðunarferð um bæinn. Yfir í að upplýsa mig um, að Hafnarfjörður sé nafli alheimsins. Það síðara er raunar rangt, naflinn er auðvitað á Seltjarnarnesi.
Condoleezza tók völdin

Nýja íhaldið hefur tapað stríðinu innan ríkisstjórnar Bandaríkjanna. Dick Cheney varaforseti er ekki lengur í innsta valdahring. Condoleezza Rice utanríkisráðherra hefur skipt um grundvallarskoðanir. Hún er nú fylgjandi viðræðum við stjórn Írans, sem áður þóttu öldungis óhugsandi. Hún opnar sendiráð í Íran í fyrsta skipti í þrjá áratugi. “Enn ein U-beygjan” kveinar John Bolton, helzti talsmaður nýja íhaldsins. Síðustu mánuðir ríkisstjórnar George W. Bush markast af tilraunum til að tengjast aftur veruleikanum. Markmiðið er, að fólki þori að kjósa John McCain þrátt fyrir allt.
Kínafarar bera pólitíska ábyrgð

Kínastjórn óttast að hafa ekki stjórn á ólympíuleiknum. Hún má ekki til þess hugsa, að erlendir tónlistarmenn feti í fótspor Bjarkar, sem hrópaði “Tíbet, Tíbet”. Kínastjórn bannar komu allra tónlistarmanna, sem hafa tekið þátt í mótmælaaðgerðum,. Er liður í víðfemri harðstjórn á olympíuleikunum. Ferðafrelsi fólk er takmarkað, landvistarleyfi eru takmörkuð. Hálftómir leikvangar verða fylltir með flokkspakki. Olymíuleikarnir í Peking eru óður til harðstjórnar, stuðningur við ofbeldi stjórnvalda. Allir, sem fara á leikana, lýsa þar með yfir stuðningi sínum við óvin mannkyns númer eitt.
Ein vestræn þjóð sérstæð

Hvaða þjóð heims býr við verri lífsskilyrði en Evrópa og Austur-Asía? Hvaða fólk lifir mörgum árum skemur en í þróuðum löndum, er 42ru sæti? Hvaða ríki hefur meiri barnadauða en auðríkin, er í 34ða sæti? Það er ríkið, sem ver meira fé til heilbrigðismála en önnur ríki, miðað við íbúafjölda. Það er í öllum þessum tilvikum ríkið, sem hefur einkavæddan heilbrigðisgeira: Bandaríkin. Fyrirmyndarríki íslenzkra ofsatrúarmanna, þeirra sem eru að reyna að einkavæða heilbrigðisgeirann. Hann er sá hluti sósíalsins, sem sízt þolir einkavæðingu. Við höfum sönnun þess beint frá Bandaríkjunum.
Vitlaust Kastljós í kvöld

Dæmalaust var vitlaust Kastjósið í kvöld um Kerið. Dæmigert, er þáttastjóri veit ekkert um mikilvægasta þátt málsins. Ekki var minnst á níu ára gömul lög, sem snúast um aðgengi fólks að landinu, þar með töldum náttúruperlum. Þau segja afdráttarlaust, að menn hafi aðgang að landinu burtséð frá eignarhaldi. Þannig hafa lög verið hér á landi allt frá þrettándu öld að minnsta kosti. Eignaréttur á landi er minni hér á landi en sums staðar erlendis. Opinberir aðilar hafa sett upp aðstöðu við Kerið fyrir farartæki. Eigendur geta varla ráðskazt með þá aðstöðu. Kortéri eytt í sjónvarpsrugl.
Björn skrapar fé í Harald

Allt fé, sem Björn Bjarnason stríðsráðherra kemst yfir, fer í sérsveitir og forvirkar aðgerðir ríkislögreglustjórans. Þar sem Björn hefur ekki peninga Alþingis til þess, klípur hann fé af almennri löggzælu, Keflavíkurflugvelli og Landhelgisgæzlunni. Sú síðastnefnda hefur ekki peninga til að halda úti varðskipum og flugvélum. Þær fljúga án flugleyfis vegna skorts á viðhaldi. Óeirðirnar í miðbæ Reykjavíkur að næturlagi um helgar stafa af skorti á venjulegum löggum. Björn hefur ekki peninga í þær, því að hann er að safna í gæluverkefni á vegum Haraldar Johannessen. Þeir þurfa báðir að víkja.
Flugsveit þaggaði í fugli

Við erum hér 60 kílómetra frá sjó á Kaldbak. Samt kom vargur hingað í fyrra og í sumar hefur hann komið tvisvar. Í gær kom heil flugsveit og fuglinn hljóðnaði í landinu. Í morgun var vargurinn aftur horfinn og fuglarnir byrjaðir aftur að syngja. Sjöunda sumarið á Kaldbak og fyrsta sumarið með líflegu fuglalífi. Landið hefur líka tekið við sér, mikill kvistur kominn, sem ekki var áður, einkum víðir. Flökkukindur eru færri en áður, ég hef bara séð eina kind tvílembda. Hún var á hraðferð, stökk yfir ristarhlið og anaði í áttina að Flúðum. Líklega að flýta sér í bjórinn á Útlaganum.
Dreptu tímann á kamrinum

“Dreptu tímann á kamrinum” heitir vinsæl bók á Kaldbak. Gefin út af Compact Classics. Bókabúðin á Stansted mælti með henni. Þar eru heimsbókmenntirnar styttar í eina eða tvær blaðsíður. Hentugt fyrir þá, sem vilja vita hvert sé efni bóka, en nenna ekki að lesa þær. Don Kíkóti og Anna Karenina, tvær síður hvor bók. Í gær var 20 stiga hiti á Kaldbak. Reiðmaður og hestar ákváðu að betra væri að leggja sig en hreyfa sig. Ég rölti heim á bæ, þar sem var stöðugur straumur gesta. Þegar sá síðasti fór, kíkti ég á hestana, sem lágu allir. Fór svo í náðhúsið með tveggja síðna útgáfu af Marco Polo.
Eins og tveggja álvera flokkar

Framsóknarflokkurinn var eins álvers flokkur. Á löngum valdatíma kom hann upp einu álveri með ríkisábyrgð og niðurgreiðslu á raforku. Samfylkingin stefnir að meiri árangri. Á helmingi styttri valdatíma reisir hún helmingi fleiri álver. Óvíst er, að ríkisábyrgðum og niðurgreiðslum verði beitt að þessu sinni. Hitt er ljóst, að fleiri álver draga úr sókn okkar inn í nýja atvinnuvegi. Álverum hefur ekki fylgt nein hátækni, sem byggist á forritun og viðskiptum. Þau eru heimsins dýrasta aðferð við að vernda frumvinnslu. Örlög Samfylkingarinnar geta því orðið hastarlegri en örlög Framsóknar.
Til hægri og vinstri snú

Barack Obama vann sæti frambjóðanda til forseta á að vera vinstra megin við Hillary Clinton. Hann var til dæmis meira á móti stríðinu gegn Írak. Nú er Clinton frágengin og nýi slagurinn er við John McCain. Í tilefni af því hefur Obama fært sig meira inn á miðjuna. Hann talar fallega til róttæks ofsatrúarfólks, segir gyðinga yndislega og er minna andvígur stríðinu. Það gerir hann til að ná meira fylgi af miðjunni. Hvað hann gerir svo, þegar hann er orðinn forseti, veit nú enginn. Sennilega færir hann sig aðeins meira til vinstri aftur. En varla eins langt og ungir stuðningsmenn vilja.
Draumur rætist í Bruxelles

Aðild að Evrópusambandinu er stóri draumurinn. Þá verðum við komin með lága vexti, traustan gjaldmiðil og nánast enga verðbólgu. Bara vaxtalækkun ein verður meira happ fyrir samfélagið en aðrar aðgerðir samanlagðar. Raunar verður ekki hægt að lifa eðlilegu lífi hér fyrr en með aðildinni. Samtök atvinnulífsins skilja, að viðskiptalíf verður þá fyrst sómasamlegt. Og íbúðakaupendur munu fyrr en síðar skilja það. Við höfum að vísu 80% af því regluverki sambandsins, sem Svíar hafa. En við höfum ekki það, sem mestu máli skiptir, rétta vexti, rétta verðbólgu, rétt gengi. Fæst í Bruxelles.
Bloggarar elska dagblöðin

Sparnaður dagblaða í Bretlandi og Bandaríkjunum kemur niður á rýni, allt frá bókarýni yfir í veitingarýni. Skoðanir eru ekki taldar eins brýnar og í gamla daga. Menningarrýni hefur líka verið að færast yfir á vefinn. Þegar þú kemur heim að kvöldi frumsýningar, geturðu lesið rýni strax á vefnum. Þótt dagblöð hafi enn yfirburði í fréttum, eru þau að glata forustunni í skoðunum. Hér á Íslandi er summa skoðana á vefnum orðin betri en summan í dagblöðum. Eitt geta þau dagblöðin enn huggað sig við: Gamaldags bloggarar íslenzkir hrósa sér enn af að hafa fengið að skrifa grein í dagblað.
Þeir keyra á bremsunum

Íslendingar þurfa að komast í Evrópusambandið til að bæta hagstjórnina. En við munum ekki fá aðild með okkar fallandi gengi, okkar verðbólgu og okkar vaxtamun. Við þurfum aðlögun, sem verður okkur holl, eins og hún er holl fyrir Austur-Evrópu. Hugsið ykkur, hvað væri gott að fá eðlilega vexti í samfélagið. Við höfum lélega ríkisstjórn og lélegan Seðlabanka. Við þurfum blýantsnagara og seðlabanka í Bruxelles til að laga stöðuna. En landsfeður okkar í stjórnarráði og Svörtuloftum vilja halda í völd, sem þeir ráða ekki við. Þeir keyra á bremsunum. Því er fæðing aðildar að sambandinu svona rosa erfið.
Með byssur á flugvellinum

Fyrir viku voru sett lög um vopnaburð í Georgíuríki í Bandaríkjunum. Fólki er nú heimilt að bera vopn á almannafæri, svo sem veitingahúsum og almenningsgörðum. Einnig í samgöngutækjum, svo sem járnbrautarlestum og strætisvögnum. Þetta hefur valdið skelfingu yfirvalda alþjóðaflugvallarins í Atlanta. Hartsfield-Jackson völlurinn er annasamasti flugvöllur heims með milljón lendingum og 90 milljón farþegum árið 2007. Shirley Franklin borgarstjóri lýsti því völlinn vopnfrían. Þá niðurstöðu kærði Tim Bearden, þingmaður repúblikana og fyrsti flutningsmaður frumvarpsins um vopnaburð.
Skæruliðarnir eru komnir

Fyrstu skæruliðarnir eru komnir á Kaldbak. Sá tvílembu þjóta heimreiðina í dag. Þessi stefnir ótrauð eftir veginum til Þverspyrnu. Hún var af kyni, sem harðast hefur verið ræktað undanfarna áratugi. Leitar að girðingum til að troðast gegnum, ristarhliðum til að stökkva yfir, stórfljótum til að synda yfir. Þykir fyrirtak hjá landlausum bændum, sem sturta þeim á einskis manns land. Er ekki hægt að selja svona rollur til herja heimsveldanna? Vantar þar ekki einhvern, sem getur troðist þangað, sem engir aðrir komast? Er ekki hægt að nota svona sauðfé í sjálfsmorðsárásum í Langtburtistan?
Einangraðir mengunarkratar

Ráðherrar Samfylkingarinnar eru sex. Einn er sósíalisti, annar er andvana og sá þriðji þjónar landsbyggðinni. Þrír eru mengunarkratar, Ingibjörg, Össur og Björgvin. Þau leggja djúpan skilning í Fagra Ísland, Það felst í skóflustungum fyrir ný álver og flóknum orðskýringum. Allt logar í Samfylkingunni út af viðsnúningi flokksins í stóriðjunni. Sumir hafa flutt sig yfir í Vinstri græna, aðrir hóta skæruhernaði. Teitur Atlason segir mengunarkratana í flokknum bara vera tvo, Össur og Björgvin. Hann vill sparka báðum upp í sendiherrastöður. Þeir séu einangraðir í flokknum.
Sérgrein Ingibjargar Sólrúnar

Fagra Ísland “snýst ekki um það, hvort það eigi að byggja álver eða ekki”, segir Ingibjörg Sólrún Gísladóttir. Hræddur er ég um, að kjósendur hennar hafi einmitt skilið Fagra Ísland þannig. Það var einmitt tilgangurinn að fá kjósendur til slíks skilnings. Fá þá til að kjósa flokkinn í kosningunum. Nú er komið í ljós, að flokksforustan tekur ekkert mark á Fagra Íslandi. Þá kemur Ingibjörg formaður með þessa skýringu. Hún segir okkur nú, að Fagra Ísland snúist um “rétt náttúruverndar við skipulag og við landnýtingu.” Hvað sem það þýðir eiginlega á íslenzku. Þetta er sérgrein pólitíkusa.
Margir hvísla í eyra Geirs

Forstjórar, sem þurfa að reka fyrirtæki, auglýsa Evrópu á heilsíðum. Þeir eru ekki einir um hituna. Sanntrúaðir Hólmsteinar fjær atvinnulífinu eru líka í baklandinu. Slíkir telja stjórnina ekki eiga að stunda reddingar. Heldur láta sjálfvirkan markaðinn um að lækna sárin. Þeir trúa á Friedmann og Hayek og segja Geir Haarde að þumbast. Hingað kom líka ráðgjafi Alþjóða gjaldeyrissjóðsins, sem frægastur er fyrir að gera Rússland gjaldþrota með ráðgjöf. Fulltrúinn kvartaði yfir Íbúðalánasjóði, sem ynni gegn sjálfvirkum lögmálum markaðarins. Geir er of hallur undir ofsatrúarmenn af slíku tagi.
Umrót grefur undan forsætis

Sjálfstæðisflokkurinn er út og suður um alla Evrópu þessa dagana. Sterk öfl í flokknum eru leynt og ljóst farin að styðja undirbúning aðildar. Samtök auglýsa aðild á heilsíðu í dagblöðum. Þekktir hagfræðingar innan flokksins mæla með undirbúningi aðildar. Þeir hafa gert uppreisn gegn hólmsteinsku landsföðurins í Stjórnarráðinu og guðföðurins í Svörtuloftum. Meira að segja Björn Bjarnason hefur gefið kost á umræðu. Vill ræða evruna, sem áður mátti alls ekki ræða sérstaklega. Sennilega er hann að þyrla upp ryki til að flækja málið. Allt þetta umrót grefur undan tiltrú manna á Geir Haarde.
Björn getur líka breytzt

Í mínu ungdæmi var gefin út pólitísk bók, sem hét “Þeirra eigin orð”. Átti að sanna, að andstæðingar útgefandana hefðu skipt um skoðun. Þá fólst hluti kosningabaráttu í að vitna í orð manna, saka þá um að hafa skipt um skoðun. Ég skildi það aldrei. Eðlilegt hlýtur að vera að skipta um skoðun. Klisjan segir: Tímarnir breytast og mennirnir með, líka Björn. Ógerlegt var að hafa sömu skoðun 1978 og 1958. Forsendur breytast á svo löngum tíma. Breytingar gerast hraðar og hraðar. Enn fáránlegra væri árið 2008 að hafa sömu skoðun og 1998. En er í lagi hjá ráðherranum að taka U-beygju milli 2007 og 2008?
Óvís framtíð Samfylkingar

Andrés Jónsson skrifar gott blogg. Stundum árar þó illa hjá Samfylkingunni. Þá fer hann í vörnina og breiðir vængina yfir sitt fólk. Nú árar illa hjá Samfylkingunni. Nokkrir ráðherrar eru búnir að svíkja Fagra Ísland. Þeir túlka stefnu flokksins á annan hátt en kjósendur flokksins gerðu í síðustu kosningum. Þeir segjast líka ekki hafa náð Fögru Íslandi fram að ganga í stjórnarsáttmálanum. Bregðast hvumpnir við, þegar Björn Ingi Hrafnsson og fleiri gera grín að þeim fyrir vandræðaganginn. Ég tel, að kjósendur muni refsa Samfylkingunni. Andrés telur sér trú um, að svo muni ekki verða.
Álið er á sósíalnum

Hagstofan hefur fundið út, að álið leggur 5,6 milljarða króna á ári til þjóðarbúsins í formi launa. Hagnaðurinn er 13,2 milljarðar og telst ekki með, því að hann er fluttur úr landi. Álið er því ekki sambærilegt við fiskinn eða ferðamennina í efnahag og gjaldeyrissköpun þjóðarinnar. Að undanförnu hafa spunakarlar hagsmunaaðila gefið skrautlegar yfirlýsingar um mikilvægi áls í þjóðarbúskapnum. Staðreyndir málsins eru hógværari. Ál er ekki meiriháttar atvinnuvegur á Íslandi. Það er hvorki fiskur né ferðamenn. Það er á sósíalnum eins og landbúnaðurinn, lifir á niðurgreiddu rafmagni.
Búrkan og ríkisborgarinn

Hæstiréttur Frakklands hefur úrskurðað, að kona í búrku geti ekki orðið franskur ríkisborgari. Hún sé algerlega undirgefin eiginmanni sínum. Samræmist ekki jafnréttiskafla frönsku stjórnarskrárinnar. Áður hefur fólki verið hafnað sem ríkisborgurum af því að það tali enga frönsku. Eins og venjulega er hart deilt um þetta í Frakklandi. Mér sýnist samt, að ekki sé ástæða til að gera þá að ríkisborgurum, sem hafna stjórnarskrá og tungumáli landsins. Róttækir ofsatrúarmenn íslams eru fráhverfir vestrænum gildum. Þeir eiga ekki að fá aðild að vestrænu samfélagi. Hinir séu guðvelkomnir.
Hannes tapar trú á markað

Trú Hannesar H. Gissurarsonar á almætti markaðarins hefur bilað í seinni tíð. Bloggarinn BaldurMcQueen.com hefur vel bent á, að ný grein Hannesar bendi til þess. Hannes sakar þar Robert Wade prófessor um að vera Dithmar Blefken nútímans. Wade skrifi gróusögur um landsfeður Íslands. Þetta er samsæriskenningin góða um útlenda öfundarmenn. Hannes ætti heldur að líta á samkeppni skoðana á markaði. Þar kemur Wade inn sem aðrir. Meta verður hans skoðanir efnislega í samanburði við aðrar. Þá kemur þá í ljós, að hann hefur mikið til síns máls. Tal um Blefken þyrlar bara upp ryki. Meðvitað.
Ólafur Jóhann lýsir Hannesi

Ólafur Jóhann Ólafsson lýsir Hannesi Smárasyni í Mogga: “Mjög aggressívir fjármálamenn komu inn í þennan geira og verklag þeirra var kannski ekki það ákjósanlegasta miðað við aðstæður. Síðan blandaðist pólitík saman við og úr þessu varð sprengja. Ég held að menn hafi gert hluti í fljótfærni og eftir það komst málið í hnút sem hefur hingað til reynst erfitt að leysa. Einhverjir þurfa að toga í spottann til að leysa hnútinn en sumir hafa kannski forðast það því óneitanlega hafa þeir sem hafa komið nálægt málinu lent í ýmiss konar kröggum.” Þannig var REI-máli Orkuveitunnar klúðrað.
Ó, ég get ekki beðið, Siggi

“Ó Siggi, I cant wait to get MY lamb leg.” Þetta hefur kokkurinn Siggi Hall eftir bandarísku sjónvarpskonunni J.C. Howard hjá CBS. Samkvæmt Sigga hefur hann mútað henni með einu lambslæri. Fyrir að taka sig í viðtal um eins konar Food & Fun í Washington. Óþarfi er að taka fram, að blaðamaður getur ekki tekið við lambslæri fyrir viðtal. Svo að áburður Sigga er ekki í lagi. Ég hef sent CBS fyrirspurn um málið. Líklegast er, að tilvitnun hans séu ýkjur að venju. Áður sagði Siggi, að hátíð hans, kostuð af íslenzkum bændum, sé Óskarsverðlaun kokka. Hann dregur ekki styttri stráin.
Samfylkingin höfð að spotti

Frábær er leiðari Björns Inga Hrafnssonar í Fréttablaðinu um Samfylkinguna og Fagra Ísland. Hann gerir stólpagrín að flokki, sem hefur glatað áttum í umhverfismálum. Hefur þingflokksformann, sem segir, að samkvæmt sáttmála ríkisstjórnarinnar gildi Fagra Ísland ekki. Enda berjast tveir ráðherrar flokksins fyrir álverum. Össur Skarphéðinsson vill Húsavík og Björgvin Sigurðsson vill Helguvík. Þrír flokksoddar eru þannig beinlínis andvígir Fagra Íslandi. Því hefur Samfylkingin öðrum hnöppum að hneppa en sinna stefnumálum frá fornöld. Texti Björns Inga er salt í sár dauðvona flokks.
Spunakarlar eitra grænan lit

Alþjóðahátíð auglýsingabransans í Cannes í fyrra var græn. Auglýsingar hafa síðan verið grænar um allan heim. Hvers konar vara og þjónusta er seld á grænum forsendum. Kolefnisjöfnun er illræmdasta ruglið af því tagi. Nú er aftur búið að halda alþjóðahátíð auglýsingabransans í Cannes. Þar fór lítið fyrir græna litnum. Auglýsingabransinn og spunakarlarnir eru á flótta undan réttvísinni. Flestar grænar auglýsingar hafa reynzt vera hrein lygi. Þar á ofan hafa þær skaðað málstaðinn. Fólk telur, að græn stefna sé lygi, úr því að grænar auglýsingar eru lygi. Allt eitrast, sem spunakarlar snerta.
Róa sig niður á vefnum

Brezk rannsókn sýnir, að fólk í fríi vill hafa aðgang að vefnum. Það slakar ekki á, róast ekki, nema hafa netasamband á ströndinni, á barnum og í garðinum. Ég þekki þetta. Á skömmum tíma hefur þessu fólki fjölgað úr 3% í 21%. Ferðaþjónusta þar í landi er önnum kafin við að gera fólki þetta kleift. Hótel og kaffihús verða að hafa ókeypis þráðlaust samband, annars missa þau viðskiptavini. Spurning er, hvort íslenzk ferðaþjónusta sé með á nótunum. Samkvæmt minni reynslu vita sumir ferðaþjónustuaðilar varla hvað internetið er. Hvað þá að þeir hafi heyrt getið um þráðlaust samband.
Ágjarnir ásælast Laugardal

Bezti staður borgarinnar er fjölskyldu- og húsdýra- og grasagarðurinn í Laugardal. Þangað fer ég með afastrákana og útlendingana. Sá síðasti tók 96 ljósmyndir í grasgarðinum einum. Þetta er einstök vin í samfélaginu á sumrin. Fólk gengur um garða án þess að verða á neinn hátt vart við ys og mannvirki borgarinnar í kring. Garðarnir eru hins vegar allt of litlir og húsakostur dýragarðsins fátæklegur. Þess vegna þarf að taka frá land alveg suður að Suðurlandsbraut og Grensásvegi og norður að Laugarásvegi. Annars ná ágjarnir aðilar auðum svæðum undir íþróttamannvirki og Laugardalshallir.
Fjárglæframenn látnir fjúka

Bankastjórar eru farnir að fjúka í Evrópu eins og í Bandaríkjunum. Nokkrir voru reknir frá UBS í Sviss. Á föstudaginn fauk Jean-Paul Votron, forstjóri Fortis, stærsta banka Belgíu. Georges Pauget í Crédit Agricole í Frakklandi verður líklega rekinn á þriðjudag. Fred Goodwin hjá Royal Bank of Scotland er á hengifluginu. Undrabörnin eru farin að gjalda fyrir þeysireið sína út í fen ævintýranna. Ekki hefur enn heyrzt að neinn verði hengdur á Íslandi. Fréttablaðið segir í morgun, að stóru bankarnir þrír muni árin 2008 og 2009 afskrifa 84 milljarða. Einhverjir eru ábyrgir fyrir öllum þeim fjárglæfrum.
Dómkerfið hafnar gæðingum

Ég minntist Stígs frá Vík hér fyrir þremur dögum. Hann var gott dæmi um hest, sem kerfið hafnar. Hann var dúnmjúkur á tölti og brokki, lyfti fótum ekki meira en þurfti. Hann fór vel með Kristínu. Svona hestur gerir knapann aldrei þreyttan. Nú eru dómar kynbótahrossa, íþróttahesta og gæðinga orðnir öfugsnúnir í brokkinu. Hæst er dæmt fyrir hlunka, sem gossa í loftköstum. Það er kallað svifmikið og vekur aðdáun fávísra áhorfenda í brekkunni. Knapinn verður hins vegar að vera í lífstykki og ríður bara tvo hringi þá vikuna. Ræktun hrossa er að útrýma raunverulegum gæðingum á borð við Stíg.
Hræðilega gamaldags eldhús

Spergilsúpan var sami hveitigrautur og ég fékk í fyrra. Lambakjötið var vel gegnumsteikt, borið fram með þungri béarnaise-sósu og lélegum frönskum. Eldhúsið á Geysi í Vesturgötu er eins úrelt og það var í fyrra. Eins úrelt og eldhús var á íslenzkum veitingahúsum fyrir þrjátíu árum. Eldamennskan á Geysi er ekki beinlínis vond, en hún er hræðilega gamaldags. Verð í hádegi er frambærilegt, 1.600 krónur fyrir súpu og aðalrétt. Fyrir slíkt verð má þó borða á ýmsum betri stöðum. Húsakynni eru frambærileg og þjónusta góð. Stemmningin er fín, því að Íslendingar eru illu vanir og flykkjast hingað.
Klippt á vængi persónuníðs

DV gerir vel í föstudagsblaðinu, tekur út Paul Ramses flóttamann. Hrekur ýmsar lygasögur, sem rasistar dreifa um hann á vefnum. Sýnishorn af þeim má sjá á vef Vilhjáms A. Vilhjálssonar ísraelsvinar, postdoc.blog.is. Það er orðið að samkomuhúsi rasista. Þar skrifa meðal annars Loftur Altice Þorsteinsson og Gunnar Th. Gunnarsson. Gunnar efast um, að Ramses eigi barnið Fidel og Loftur telur hann skyldan hinum illræmda Barack Obama. Af texta ýmissa framámanna í Frjálslynda flokknum má ráða, að þeir séu hallir undir slíkt rugl. Sá flokkur stefnir hægfara í átt til útlendingahaturs.
Auðvald og öreigar sammála

Barack Obama fær tvöfalt meira gjafafé til kosningabaráttunnar en John McCain. Obama er í senn studdur af auðvaldinu og öreigunum. Auðvaldið vill losna við stríðskostnað repúblikana og dreymir enn um blómaskeið Clinton-tímans. Demókratar eru semsagt taldir hafa meira vit á hagfræði. Því hefur auðvaldið gefið Obama 9,5 milljónir dala, en McCain bara 5,3 milljónir dala. Wall Street á því vin í Obama. Á sama tíma hefur Obama fengið þorrann af litlum framlögum, sem hvert um sig er minna en 200 dollarar. Það verður erfitt fyrir Obama í Hvíta húsinu að sigla milli skerja auðvalds og öreiga.
Minnisvarðar forsetans

Forseti Íslands reisir sér ekki minnisvarða út af uppfinningu hitaveitu og þjóðarsátta. Í ellinni eignar Ólafur Ragnar Grímsson sér verk annarra. Hann getur logið bandarískar sjónvarpsstöðvar fullar af hitaveitusögum. En þær fara ekki í alfræðirit. Hér heima tekst honum ekki að stela heiðrinum af þjóðarsáttinni 1988-1990 af samningafólki vinnumarkaðarins. Við erum of góð í sagnfræði til þess. En afrek Ólafs er að peningasnobba embætti forsetans, gera nýríka gjaldgengari en pólitíkusa. Það er vel af sér vikið hjá manni, sem varð forseti á herðum almúgans. En seint verður hann talinn mikilmenni.
Pólitískustu olympíuleikarnir

Fyrir Kínastjórn eru olympíuleikarnir töflur af himni ofan. Þeir nálgast beint samband leiðtoganna við guð almáttugan. Linnulaust eru þeir notaðir í kínverskum fjölmiðlum til að magna dýrð leiðtoganna. Leikarnir eru verri en leikarnir í Berlín árið 1936. Hitler var lélegri í spuna en leiðtogar Kína eru núna. Alþjóða olympíunefndin tapaði þessum leikum árið 2001, þegar hún samþykkti Peking. Þetta verða pólitískustu leikar allra tíma og Alþjóða olympíunefndin er ábyrg fyrir því. Hún hefur gert meira fyrir einræði og harðstjórn, mannhatur og ofbeldi en nokkur annar aðili á Vesturlöndum.
Hamingjan var í Hafnarfirði

Fékk fína spergilsúpu, lausa við hveiti. Síðan rauðsprettu, pönnusteikta í camembert-osti. Hæfilega lítið var af osti, svo að ferskt og fínlegt fiskbragðið sló vel í gegn. Sumir kokkar moka því miður ostinum. Auðvitað var eldunartíminn hóflegur. Hrásalatið var með því bezta, sem ég hef lengi fengið og bakaða kartaflan góð. Tilveran í Hafnarfirði er eitt af betri veitingahúsum okkar. Aðbúnaður gesta var notalegur, þjónustan fín og verð í hádeginu að hætti Múlakaffis. Hádegismaturinn kostaði 1590 krónur. Eini gallinn var fjarlægðin, Tilveran er afskekkt langt suður í Hafnarfirði.